Man in hof vir moord by motorhandelaarDie luukse BMW wat by die motorhandelaar gebuit is. (Foto: Verskaf) ŉ Man van Burgersfort het Woensdag in die landdroshof in Polokwane verskyn in verband met die moord op die kliënt van ŉ plaaslike motorhandelaar wat Maandag doodgeskiet is voordat ŉ luukse BMW uit dié handelaar se vertoonkamer gesteel is. Immanuel Charles Maboko (33) het nou op aanklagte van moord, roof met verswarende omstandighede en die besit van ongelisensieerde vuurwapens en ammunisie in die hof verskyn voordat sy saak tot Mei uitgestel is vir verdere ondersoek. Maboko het sy aansoek om borgtog laat vaar en sal tot dán in aanhouding bly. Mashudu Malabi Dzhangi, woordvoerder van die Nasionale Vervolgingsgesag (NVG), sê daar word beweer dat Maboko Maandag by die betrokke BMW-handelaar in Nirvana ingestap het onder die voorwendsel dat hy ŉ motor wil koop. Hy het skielik ŉ vuurwapen uitgepluk en die motorsleutels van ŉ BMW X6 van die bestuurder geëis. Maboko en nog ŉ makker het na bewering ook daarop aangedring dat Muofhe Luvhimbi, wat sy motor ingebring het vir instandhoudingswerk, die sleutels van sy BMW oorhandig. Die verdagtes en die 57-jarige Luvhimbi was egter in ŉ onderonsie betrokke en Luvhimbi is op ŉ kort afstand geskiet. Hy is op slag dood. Die verdagtes het die sleutels geneem en met ŉ goudkleurige BMW van die toneel gevlug. Maboko is kort daarna in hegtenis geneem waar hy in die stilstaande motor langs die Peter Mokaba-stadion gesit het. Die polisie het ook beslag gelê op twee vuurwapens. Een van dié vuurwapens is in Maboko se naam geregistreer.